Návrh na začatie prejudiciálneho konania, ktorý podal Corte suprema di cassazione (Taliansko) 28. februára 2024 – STM Srl/Ministero della Giustizia
(vec C-156/24, STM)
Jazyk konania: taliančina
Vnútroštátny súd, ktorý podal návrh na začatie prejudiciálneho konania
Corte suprema di cassazione
Účastníci konania pred vnútroštátnym súdom
Navrhovateľka: STM Srl
Odporca: Ministero della Giustizia
Prejudiciálne otázky
1.    Majú sa zásada lojálnej spolupráce podľa článku 4 ods. 3 ZEÚ, základné právo na účinný prostriedok nápravy pred súdom zakotvené v článku 47 Charty základných práv EÚ, ako aj smernica 2011/7/EÚ1, najmä jej článok 2 body 1 a 2, vykladať v tom zmysle, že bránia vnútroštátnej právnej úprave alebo vnútroštátnej praxi, ktorá: (i) vylučuje z kvalifikácie „obchodných transakcií“ v zmysle uvedenej smernice poskytovanie služieb za odplatu prenajímateľmi na žiadosť úradov Prokuratúry; (ii) z tohto dôvodu vylučuje pohľadávku nárokovanú prenajímateľmi za služby poskytnuté v prospech úradov Prokuratúry z právnej úpravy úrokov podľa uvedenej smernice?
2.    Majú sa zásada lojálnej spolupráce podľa článku 4 ods. 3 ZEÚ, základné právo na účinný prostriedok nápravy pred súdom zakotvené v článku 47 Charty základných práv EÚ, ako aj smernica 2011/7/EÚ, najmä jej článok 10 ods. 1, vykladať v tom zmysle, že bránia vnútroštátnej právnej úprave alebo vnútroštátnej praxi, ktorá nestanovuje konkrétnu lehotu na náhradu poplatkov splatných poskytovateľovi služieb a/alebo tiež stanovuje, že predmetné nároky možno uplatniť len prostriedkami nápravy uvedenými v dekréte prezidenta republiky č. 115/2002 – Testo Unico in materia di spese di giustizia (Kodifikované znenie právnych predpisov týkajúcich sa náhrady trov súdneho konania), konkrétne len prostriedkom nápravy, ktorým je odpor proti dekrétu o náhrade trov konania?
____________
1 Smernica Európskeho parlamentu a Rady 2011/7/EÚ zo 16. februára 2011 o boji proti oneskoreným platbám v obchodných transakciách (Ú. v. EÚ L 48, 2011, s. 1).